text: Gummiged på afveje kom på rette spor
  09 april 2017 kl. 06.23
  En efterladt gummiged i Bredebro skabte stor mystik og en smule ængstelse. Lørdag aften blev gåden løst.
  Et ægtepar opdagede lørdag, at en stor gummiged var efterladt parkeret på deres grund i Nørre Vollum mellem Bredebro og Skærbæk.
  En henvendelse til politiet kunne ikke opklare mysteriet om den efterladte gummiged, der var låst af og ikke så ud til at have været udsat for indbrud. Syd- og Sønderjyllands Politi havde heller ikke nogen anmeldelser om savnede gummigede, så de udsendte en efterlysning af ejeren på Twitter.
  Det gav resultat et par timer senere.
  - En misforståelse ligger bag, at gummigeden blev efterladt. Ejeren havde lejet gummigeden ud, og han regnede med, at de havde fået lov at stille gummigeden  i Nørre Vollum, siger vagtchef Henrik Sønderskov,  Syd- og Sønderjyllands Politi, søndag morgen til TV SYD.
  